সংশ্লিষ্টতা: তদন্ত আদালতের প্রতিবেদনে বিদ্রোহের সঙ্গে জঙ্গি সংশ্লিষ্টতার কোনো প্রমাণ মেলেনি। রাজনৈতিক নেতাদের ব্যাপারে বলা হয়, বিডিআর সদস্যরা আইন ভঙ্গ করে দলীয় নেতাদের সঙ্গে দেখা করে সমর্থন আদায়ের চেষ্টা করেন। তত্ত্বাবধায়ক সরকারের আমলে প্রশাসনকে সহায়তার কারণে অনেক বেসামরিক ও রাজনৈতিক নেতা সেনাবাহিনীর ওপর ক্ষুব্ধ ছিলেন। এসব ব্যক্তি বিডিআরের ঘটনাকে প্রতিশোধের হাতিয়ার হিসেবে ব্যবহার করতে পারেন বলে প্রতিবেদনে ধারণা করা হয়েছে। এতে বলা হয়, সুবেদার তোরাব আলী (আওয়ামী লীগ নেতা), তাঁর ছেলে লেদার লিটন ও জওয়ান কাঞ্চনের ছেলে জাকির জওয়ানদের সঙ্গে বৈঠক করে বিদ্রোহে ইন্ধন দিয়েছে। প্রতিবেদনে বলা হয়, তোরাব আলীর ফোন পরীক্ষা করে দেখা যায়, বিদ্রোহের সময় তিনি অনেকবার বিদেশে কথা বলেছেন। বিডিআরের অস্ত্র পাওয়ার জন্য লেদার লিটন বিদ্রোহে জড়িত হয়েছে বলে ধারণা করা হয়েছে।